b'\n_START_ARTICLE_\n3/A operatyvinis b\xc5\xabrys\n_START_PARAGRAPH_\n3/A operatyvinis b\xc5\xabrys (vok. Einsatzkommando 3/A) \xe2\x80\x93 nacistin\xc4\x97s Vokietijos saugumo policijos A operatyvin\xc4\x97s grup\xc4\x97s 3-asis operatyvinis b\xc5\xabrys, i\xc5\xa1\xc5\xbeud\xc4\x99s didesn\xc4\x99 dal\xc4\xaf Lietuvos \xc5\xbeyd\xc5\xb3. Jisai ir jo vadovas buvo atsakingi u\xc5\xbe saugumo policijos funkcijas Lietuvoje. 3-asis operatyvinis b\xc5\xabrys suburtas 1941 m. bir\xc5\xbeelio m\xc4\x97n. ir i\xc5\xa1formuotas 1944 m. spalio m\xc4\x97n._NEWLINE_SS \xc5\xa1tandartenfiureris Karlas J\xc3\xa4geris vadovavo 3-ajam operatyviniui b\xc5\xabriui nuo 1941 m. bir\xc5\xbeelio m\xc4\x97n. iki 1943 m. rugpj\xc5\xab\xc4\x8dio 1 d. SS oberfiureris Wilhelm Fuchs vadovavo b\xc5\xabriui nuo 1943 m. rugs\xc4\x97jo 15 d. iki 1944 m. gegu\xc5\xbe\xc4\x97s 27 d., o SS \xc5\xa1turmbanfiureris Hans-Joachim B\xc3\xb6hme vadovavo nuo 1944 m. gegu\xc5\xbe\xc4\x97s 11 d. iki 1944 m. liepos m\xc4\x97n._NEWLINE_1941 m. liepos 2 d. 3-asis operatyvinis b\xc5\xabrys Kaune per\xc4\x97m\xc4\x97 saugumo policijos funkcijas Lietuvoje. Jo du padaliniai veik\xc4\x97 Marijampol\xc4\x97je ir Raseiniuose. B\xc5\xabryje tarnavo 141 \xc5\xbemogus (8 ra\xc5\xa1tininkai, 1 radistas, 34 motociklininkai, po 10 saugumo policijos ir kriminalin\xc4\x97s policijos darbuotoj\xc5\xb3, 29 gestapo pareig\xc5\xabnai, 15 vie\xc5\xa1osios policijos tarnautoj\xc5\xb3, 1 moteris, kurios pareigos nenurodytos, ir 32 rezervin\xc4\x97s policijos tarnautojai). Saugumo ir kriminalin\xc4\x97s policijos pareig\xc5\xabnai buvo karininkai, o kiti \xe2\x80\x93 eiliniai. _NEWLINE_Karlo J\xc3\xa4gerio \xc4\xafsakymu liepos 4 d. Tautinio darbo apsaugos batalionas Kauno tvirtov\xc4\x97s VII forte su\xc5\xa1aud\xc4\x97 463 \xc5\xbeydus ir liepos 6 d. su\xc5\xa1aud\xc4\x97 2 514 \xc5\xbeyd\xc5\xb3. _NEWLINE_SS ober\xc5\xa1turmfiureris Joachim Hamann vadovavo Skrajojan\xc4\x8diam b\xc5\xabriui, kuriam priklaus\xc4\x97 nuo 8 iki 10 \xe2\x80\x9epatikim\xc5\xb3 vyr\xc5\xb3\xe2\x80\x9c i\xc5\xa1 3-ojo operatyvinio b\xc5\xabrio ir taip pat kelios de\xc5\xa1imtys lietuvi\xc5\xb3 i\xc5\xa1 Tautos Darbo Apsaugos bataliono 3-osios kuopos. Jie i\xc5\xa1\xc5\xbeud\xc4\x97 Lietuvos provincijos \xc5\xbeydus, pradedant Marijampole liepos m\xc4\x97n. 7 d. Kiti 3-ojo operatyvinio b\xc5\xabrio daliniai \xc5\xbeud\xc4\x97 \xc5\xbeydus Daugpilyje, Vilniuje ir Minske. _NEWLINE_Yra i\xc5\xa1likusi J\xc3\xa4gerio para\xc5\xa1yta b\xc5\xabrio veiklos ataskaita. Nuo 1941 liepos m\xc4\x97n. 2 d. iki gruod\xc5\xbeio m\xc4\x97n. 1 d. 3-asis operatyvinis b\xc5\xabrys i\xc5\xa1\xc5\xbeud\xc4\x97 136 421 \xc5\xbeyd\xc5\xb3 (46 403 vyr\xc5\xb3, 55 556 moter\xc5\xb3, 34 464 vaik\xc5\xb3), taip pat 1 064 komunistus, 653 proti\xc5\xa1kai ne\xc4\xafgalius ir 134 kitus. Jisai u\xc5\xbebaig\xc4\x97, \xe2\x80\x9e\xc5\xa0iandien galiu patvirtinti, kad m\xc5\xabs\xc5\xb3 tikslas, Lietuvai i\xc5\xa1spr\xc4\x99sti \xc5\xbeyd\xc5\xb3 problem\xc4\x85, 3-ojo operatyvinio b\xc5\xabrio i\xc5\xa1spr\xc4\x99stas. Lietuvoje neb\xc4\x97ra \xc5\xbeyd\xc5\xb3, i\xc5\xa1skyrus \xc5\xbeydus darbininkus ir j\xc5\xb3 \xc5\xa1eimas. \xe2\x80\xa6 Tebedirbantys \xc5\xbeydai ir \xc5\xbeyd\xc4\x97s yra labai reikalingi ir numaty\xc4\x8diau, kad po \xc5\xbeiemos \xc5\xa1i darbo j\xc4\x97ga bus dar labiau reikalinga. Mano nuomone, \xc5\xbeyd\xc5\xb3 vyr\xc5\xb3 sterilizacijos programa tur\xc4\x97t\xc5\xb3 b\xc5\xabti i\xc5\xa1 karto prad\xc4\x97ta u\xc5\xbekirsti keli\xc4\x85 dauginimuisi. Jeigu nepaisant sterilizacijos \xc5\xbeyd\xc4\x97 tapt\xc5\xb3 n\xc4\x97\xc5\xa1\xc4\x8dia, ji bus likviduojama.\xe2\x80\x9c_NEWLINE_Po karo, 3/A operatyvinio b\xc5\xabrio dalyviai August Hering ir Martin Weiss nuteisti ir \xc4\xafkalinti iki gyvos galvos.  Karlas J\xc3\xa4geris buvo surastas tik 1959 metais. Jisai nusi\xc5\xbeud\xc4\x97 Hohenaspergo kal\xc4\x97jime belaukdamas teismo.'